Despatch hou éie fees met éie sangers | News24
Despatch hou éie fees met éie sangers
Despatch het vir lank nie sy eie fees gehad nie en 'n paar inwoners het besluit, basta ... dit is tyd! Nou word die Despatchfees op 25 November by die Despatch Rugbyklub aangebied.
"Ons dorp het sy eie karakter en ons dorp se mense hou van kuier. En boonop het ons dorp genoeg goeie plaaslike musiekmakers en sangers om 'n lekker fees te kan hou," sê Chloe Gair, voorsitter van die Despatchfees-komitee.
'n Hoogtepunt op die vermaaklikheidsprogram is die optrede deur Despatch se eie rock-groep, die Breë Straat Rockers.
"Hierdie ouens is briljant! Dit is 'n fees op sy eie om na hulle te luister," het Cloe gesê.
Die feesprogram begin om 20:00 op 24 November met 'n karaoke-kompetisie by die Despatch Rugbyklubhuis. Om in te skryf bel Karina Pattinson by 079 729 9221.
Saterdag, 25 November skop die fees af met 'n colour run pretdraf. Die res van die dag se aktiwiteite sluit in optredes deur plaaslike sangers, 'n Oupa en Ouma Despatch-kompetisie, Mnr. & Mej. Despatchfees (uitdun-rondtes is reeds gehou), veteraanmotors, besoek deur die Silent Angels motorfietsklub, stalletjies en vermaak vir die kleinspan.
'n Uitsending van LuisterFM sal ook vanaf die Despatchfees gedoen word.
"Ons hou die fees met die doel om ook terug te gee aan ons dorp en vanjaar wil ons die plaaslike ACVV Dienssentrum finansieël ondersteun," sê Cloe.